**СТАНОВИЩЕ**

* за дисертационен труд на тема: **„Ценностно-ориентирани модели на взаимодействие в междуетническа образователна среда (1991-2016)»**
* за присъждане на образователната и научна степен : „Доктор “
* на Дафина Лъчезарова Пандин – редовен докторант по професионално направление - 3.1: „Социология, антропология и науки за културата“ / **ДП :** **Етнология – Етнопсихологически модели в образованието»** към СУ „ Св. Климент Охридски“ – Исторически факултет
* Научен ръководител : **проф. д-р Ирина Колева**
* Изготвил становището : Илия Илиев, доц. д-р - СУ „Св. Климент Охридски”

1. **Общо представяне**

Дафина Пандин е представила необходимите документи, свързани с процедурата за защита на дисертационния си труд. Набрала е значително повече от минимално необходимите кредити и има пет публикации по темата на дисертацията, излезли през 2023 и 2024 година. Приложен е дисертационен труд от 276 страници, от които 32 стр. приложения. Библиографията включва 298 единици на български и чужди езици. 117 от източниците са електронни. Текстът успешно е преминал проверката за липса на плагиатство.

Дисертационният пакет отговаря на изискванията на ЗРАСРБ и правилника за прилагане на ЗРАС, както и правилника за условията и реда за придобиване на научни степени и за заемане на академични длъжности на СУ „Св. Климент Охридски“.

1. **Актуалност на тематиката**

В съдържателен план представеният за защита дисертационен труд е в областта на етнологията, етнопедагогиката и етнопсихологията. Темата, избрана от г-жа Пандин и нейната научна ръководителка, е актуална и значима. Може би най-доброто доказателство за това са впечатляващото количество програми, стратегии и нормативни документи, свързани с образованието на етнически малцинства, които са произведени от различни български институции през последните десетилетия, както и постоянните усилия на български учени от различни области да предложат аналитични и емпирични подходи. Структурата на дисертацията е ясна и логична. Първоначално e резюмирана историята на етнопедагогически усилия, свързани с рефлексивния подход в образованието, сетне са анализирани теоретичните рамки, в които работят българските академични изследователи и голяма част от образователните институции и така във втората глава постепенно се преминава от теория към институционална практика, включително SWOT анализ на нормативни документи, а в третата се слиза на микроравнище, за да се проследи на терен, чрез интервюта педагогически и непедагогически специалисти, адекватността на теоретичните подходи и ефектът от нормативните усилия.

1. Обща подготовка на докторанта

Г-жа Пандин притежава необходимия опит. В продължение на почти 10 години тя е работила в сферата на образованието като детски учител, педагогически съветник и училищен психолог, има бакалавърска степен по психология от ЮЗУ и магистърска по детско-юношеска и училищна психология. Същевременно познава отлично съвременните български академични публикации по темата, както и нормативните документи. Това съчетание от непосредствен личен опит със задълбочена теоретична подготовка прави дисертацията особено ценна, тъй като в анализите виждаме комбинация от теоретични анализи и здравомислие, което може да бъде придобито само при пряка работа в образователна институция.

Методологията на изследването отговаря на профила на докторанта. Тя се състои от кабинетна работа – анализ на нормативни документи, законодателство, политики, от теоретичен анализ на публикации в областта на етнологията, етнопсихологията и етнопедагогиката, както и теренно изследване, включващо лични наблюдения и интервюта.

Целите и задачите са формулирани ясно и следвани в хода на работата.

1. **Съдържание**

По същество, първата глава на дисертацията разглежда етнопедагогическата рефлексия в системата на организираното предучилищно образование след 1989 г. Показани са промените на национално равнище на образователните политики за детски градини, отчитайки етнопедагогчески маркери за внедряване на рефлексивния подход в междуетническа среда. Анализирани са първите идейни проекти в рамките на «Детски свят» от 1990 г., посочени са сходните теоретични постановки на авторите, както и различията в техните конкретни решения. Следва анализ на концепцията за възпитателно-образователна работа от 1991 г., «Проект за нова концепция за обществено предучилищно възпитание в България» от същата година и пр., като особено внимание е обърнато на програмната система «Аз променям света» на проф. Ирина Колева. Следват «Неогея – Нова земя» от 1999 г., Програма за интегрирано образование за деца със специфични образователни нужди от предучилищна възраст, Програма за екологосъобразна социализация на три-седемгодишни деца и пр., като е проследено апробирането на тези програми в реални условия. Във втората глава е разгледана интелектуалната история на етнорефлексивния подход в България с ключови етапи и имена, след което е предложен анализ на програми и нормативни документи с техните силни и слаби страни, предимства и пропуски и най-вече потенциал да бъдат реално прилагани. Намирам тази част за особено ценна не само заради системния и често критичен подход на авторката, но и заради предимствата, които й дава личният опит от пряка работа в детски градини и училища. Третата глава е посветена на емпирични изследвания, където могат да бъдат проследени сблъсъците на теоретични модели и пожелателни програми и нормативни документи с реалността. Използвано е съчетание от методи – лично наблюдение, структурирани интервюта с въпросници и полуструктурирани интервюта с хора, работещи в системата на образованието. Теренната работа е проведена по дисциплиниран и последователен начин, спазени са етичните изисквания, резултатите са напълно защитими. В края е изведен теоретико-емпиричен модел за ценностно ориентирана образователна политика в България, която да бъде базирана на рефлексивната етнопедагогика. Не съм компетентен да оценя предимствата и недостатъците на модела, но заслужава уважение усилието на докторантката да премисли и систематизира не само силните му страни, но и неговите ограничения и реална приложимост.

Дисертационият труд надхвърля изискванията за присъждане на образователната и научна степен „доктор “. Той е с характеристики на научно – приложно изследване.

Приносите както с научно-теоретичен характер, така и с практико-приложни цели, са безспорни.

1. **Препоръки**

При една бъдеща публикация текстът би спечелил, ако частта за появата и развитието на рефлексивния подход в българската педагогика и психология бъде изведена по-напред. Това би позволило на една по-широка аудитория да разбере вътрешната логика, довела до появата на различни програми за предучилищно и начално училищно образование и призмата, през която техните автори са анализирали ситуацията и са предлагали своите решения.

1. **Автореферат**

Авторефератът представя основните научни парадигми, тези и концептуални изводи на извършеното дисертационно изследване. Той отразява от формално и съдържателно гледище пълния текст на докторската дисертация.

1. **ЗАКЛЮЧЕНИЕ**

Дисертационният труд на Дафина Пандин, неговите научни приноси, представени чрез публикациите по докторската дисертация, отговарят на областта и професионалното направление за присъждане на образователната и научна степен: „Доктор “.

Научната и образователна дейност на Дафина Пандин***,*** както и постигнатите от нея изследователски резултати ми дават основание, убедено да препоръчам на уважаемото научно жури да и гласува присъждане на образователната и научна степен „Доктор“ **по професионално направление: 3.1. „Социология, антропология и науки за културата» / Етнология – Етнопсихологически модели в образованието/**

20. 01. 2025 г. Изготвил становището:

Гр. София (Илия Илиев,доц. д-р)